গফরগাও (ময়মনসিংহ) প্রতিনিধি : ময়মনসিংহের গফরগাঁও উপজেলার ৫নং যশরা ইউনিয়নের নির্বাচনোত্তর সহিংসতায় বেশ কয়েকটি গ্রামের প্রায় ৭০-৮০টি পরিবার সন্ত্রাসীদের ভয়ে বর্তমানে বাড়ি ছেড়ে পালিয়ে বেড়াচ্ছে। নির্বাচনের পর থেকে গত মঙ্গলবার পর্যন্ত সহিংস ঘটনায় নারীসহ প্রায় অর্ধশতাধিক লোক আহত হয়েছেন। আহতদের গফরগাঁও স্বাস্থ্য কমপ্লেক্স, ভালুকা ও ময়মনসিংহ মেডিকেল কলেজ হাসপাতালে ভর্তি করা হয়েছে। এ ব্যাপারে গফরগাঁও থানায় পৃথক কয়েকটি অভিযোগ দায়ের করা হলেও পুলিশ অজ্ঞাত কারণে  তা আমলে নিচ্ছে না বলে ভূক্তভোগিদের অভিযোগ। সরেজমিন যশরা ইউনিয়নের বেশ কয়েকটি গ্রাম ঘুরে ও এলাকাবাসির সাথে কথা বলে জানা যায়, নব নির্বাচিত চেয়ারম্যান মজিবর রহমানের নাম ভাঙ্গিয়ে সন্ত্রাসী রোমানের নেতৃত্বে রোকন, সোবহান, কাইয়ূম, কালু, ছালাম, করিম, জালু, মোস্তফার ও আনোসহ ৩০-৩৫ জনের একটি সংঘবদ্ধ সন্ত্রাসীদল গত ৫ জুলাই নির্বাচনের পরদিন থেকে এলাকায় বিভিন্ন সন্ত্রাসী কর্মকান্ড চালিয়ে আসছে। ভোট না দেয়ায় এবং বিভিন্ন অংকের চাঁদার দাবিতে ইউনিয়নের নাওটানা গ্রামের গিয়াসউদ্দিনের ছেলে লিটন মিয়া, তাহের আলীর ছেলে ফজর আলী, মৃত  হাছেন আলীর ছেলে মোস্তফা, কালু মিয়ার স্ত্রী আনোয়ারা, দুলাল মিয়ার স্ত্রী শিল্পি আক্তারকে মারধর করে। তাছাড়া খোদাবক্সপুর বাজারের সাইফুল ইসলামের সাইকেল গ্যারেজটি দা দিয়ে কুপিয়ে ভাংচুর করে দুটি বাইসাইকেল নিয়ে যায়। মধ্য যশরা গ্রামের সাইফুল, হাবিবুর, হুমায়ূন, হোসেন, শফিকুল, দুলা মিয়া, এজাহার আলী ও মালেক নামে কতিপয় নিরীহ লোকজনের কাছে ১৫ হাজার থেকে ৪০ হাজার টাকা চাঁদা দাবি করে এবং চাঁদার টাকা না দিলে জানে মেরে ফেলার হুমকী দেয়া হয়। পরাজিত চেয়ারম্যান প্রার্থী এনামুল হকের নির্বাচন করায় কুর্শ্বাপুর গ্রামের ইদ্রিস আলীকে  বাড়িতে না পেয়ে তার স্ত্রী ফালানী বেগমকে নব নির্বাচিত চেয়ারম্যান নিজে মারধর করে। উক্ত সন্ত্রাসী বাহিনীর ভয়ে একই গ্রামের মাইজ উদ্দিন ক্বারী বাড়ি ছাড়া। নির্বাচন না করায় চেয়ারম্যানের ভাতিজা জুয়েল ও মোস্তফার কাছে ৩ লাখ টাকা চাঁদা দাবি করা হয়। তাছাড়া গত শুক্রবার রাতে ওই সন্ত্রাসী চক্রটি একই এলাকার মোঃ আব্দুল হাদীর বাড়িতে গিয়ে তাকে না পেয়ে ঘরের দরজা ভেঙ্গে ভাংচুর করে এবং গৃহকর্তৃ মমতাজ বেগম (৪০), ছেলে বিলাল (১৭) ও মাদরাসা পড়োয়া মেয়ে ইতি (১৪) কে লাঠি ও দা দিয়ে কুপিয়ে আহত করে। সন্ত্রাসীদের হুমকীর কারণে আহতদের গফরগাঁও  হাসপাতালে ভর্তি না করে জীবন রক্ষার্থে ভালুকা স্বাস্থ্য কমপেক্স ও ময়মনসিংহ মেডিকেল কলেজ হাসপাতালে ভর্তি করা হয়েছে।